Capitolio de Tennessee en Nashville.
A **Asemblea Xeral de Tennesse** (en inglés, *Tennessee General Assembly*) é o parlamento de Tennesse, nos Estados Unidos. Os seus 132 lexisladores son elixidos por sufraxio universal e integran as dúas cámaras que a compoñen: o Senado e a Cámara de Representantes. A súa sede está no edificio do Capitolio en Nashville, a capital do estado. A creación da Asemblea Xeral remóntase a 1796, cando foi establecido pola primeira constitución de Tennesse, dende entón dous dos tres presidentes dos Estados Unidos procedentes de Tennesse foron membros dela: James Knox Polk foi representante entre 1823 e 1825, mentres que Andrew Johnson foi representante entre 1835 e 1837, e, de novo, entre 1839 e 1841 e tamén senador en 1841.

Composición
-----------

A sección 3ª do artigo 2º da actual constitución de Tennessee, aprobada en 1870, confire o poder lexislativo á Asemblea Xeral, indicando que está composta por:

* Senado: integrado por 33 membros con mandatos de catro anos. Os senadores son escollidos por distritos uninominais e a cámara renóvase parcialmente cada dous anos en quendas nas que se escollen 16 e 17 senadores cada vez. Os candidatos a senador deben ser cidadáns dos Estados Unidos, ter 30 anos de idade e levar 3 anos residindo en Tennessee e, polo menos, o ano anterior ás eleccións no distrito polo que concorre. O tenente gobernador de Tennessee é o presidente do Senado aínda que só dispón de voto no caso de producirse empates.Selo do estado de Tennessee
* A Cámara de Representantes: conta con 99 deputados escollidos en distritos uninominais cada dous anos. Os candidatos a representate deben ser cidadáns dos Estados Unidos, ter 21 anos de idade e levar 3 anos residindo en Tennessee e, polo menos, o ano anterior ás eleccións no distrito polo que concorre.

Competencias
------------

A principal función outorgada pola constitución é a de elaborar as leis do estado. Ambas cámaras son colexisladoras, polo que os lexisladores de ambas cámaras poder facer propostas de lei. Unha vez rexistrada, o presidente de cada cámara fai a lectura por primeira vez ao texto ante o plenario e deriva a proposta a unha comisión parlamentaria. Nela tómanse audiencias públicas e valórase o texto e as achegas realizadas antes de volver a remitir o texto, con emendas ou non, ao pleno para unha segunda ante de volver ao comité para un estudo máis polo miúdo. Finalmente, o texto da proposta é valorado e discutido polo pleno de cada cámara, no caso de que as cámaras modifiquen o texto aprobado pola outra en aspectos non compartidos, débese facer unha comisión mixta con lexisladores de ambas as dúas cámaras para chegar a un acordo. Unha vez superado os trámites parlamentarios e aprobado un texto común, a lei remítese o gobernador para a súa sanción. O gobernador ten dereito de veto se non concorda coa Asemblea Xeral, pero esta pode anulalo co voto de dous terzos dos membros de cada cámara.

Doutra parte, a Asemblea Xeral tamén debe confirmar os nomeamentos de cargos de altas responsabilidades políticas e administrativas como o Secretario de Estado, o tesoureiro e o interventor estatal, así coma membros da Comisión Electoral de Tennessee.

Bandeira da Asemblea Xeral de Tennessee

Bandeira
--------

En 1978 a Asemblea Xeral adoptou unha bandeira propia. O deseño escollido foi feito por Sheila Adkins, daquela estudante de secundaria dun instituto de Knoxville. As cores responden ao seguinte significados: o branco simboliza a pureza, o azul o respecto a Tennessee e o vermello foi empregado por ser asociado tradicionalmente aos Estados Unidos. As tres estrelas representan as tres grandes rexións do estado, o trigo a agricultura e o mazo o poder popular outorgado ao parlamento.

Notas
-----

1. ↑  "POLK, James Knox - US House of Representatives: History, Art & Archives". *history.house.gov* (en inglés). Consultado o 2022-09-07.
2. ↑  "JOHNSON, Andrew - US House of Representatives: History, Art & Archives". *history.house.gov* (en inglés). Consultado o 2022-09-07.
3. ↑  "Tennessee Constitution :: Article II - Distribution of Powers. :: Section 3". *Justia Law* (en inglés). Consultado o 2022-09-07.
4. ↑  "Tennessee Constitution :: Article II - Distribution of Powers. :: Section 10". *Justia Law* (en inglés). Consultado o 2022-09-07.
5. ↑  "Tennessee Constitution :: Article II - Distribution of Powers. :: Section 9". *Justia Law* (en inglés). Consultado o 2022-09-07.
6. ↑  "Bill to Law - TN General Assembly". *www.capitol.tn.gov*. Consultado o 2022-09-07.
7. ↑  "State Government". *Tennessee Historical Society* (en inglés). 2017-03-13. Consultado o 2022-09-07.
8. ↑  "Tennessee State Symbols". *Tennessee Secretary of State*. Consultado o 2022-09-07.

Véxase tamén
------------

### Outros artigos

* Tennessee
* James Knox Polk
* Andrew Johnson

### Ligazóns externas

* Páxina web da Asemblea Xeral de Tennessee (en inglés)

|  |  |
| --- | --- |
| Control de autoridades | 
* Wd: Q7700086
* WorldCat
* VIAF: 141890026
* ISNI: 0000 0004 0436 5605
* LCCN: n80044783
* SNAC: w6nk80js

 |